32010D0490
L 243/2
SLUŽBENI LIST EUROPSKE UNIJE
26.07.2010.
ODLUKA VIJEĆA
od 26. srpnja 2010.
o zaključivanju, u ime Unije, Sporazuma između Europske zajednice, s jedne strane, i Švicarske Konfederacije i Kneževine Lihtenštajna, s druge strane, o načinima sudjelovanja tih država u Europskoj agenciji za upravljanje i operativnu suradnju na vanjskim granicama država članica Europske unije
(2010/490/EU)
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a) u vezi s člankom 218. stavkom 6. točkom (a) podtočkom v.,
uzimajući u obzir prijedlog Europske komisije,
uzimajući u obzir prijedlog Europskog parlamenta,
budući da:
(1)
Članak 21. stavak 3. Uredbe Vijeća (EZ) br. 2007/2004 od 26. listopada 2004. o osnivanju Europske agencije za upravljanje operativnom suradnjom na vanjskim granicama država članica Europske unije (1) propisuje za zemlje koje su se pridružile provedbi, primjeni i razvoju schengenske pravne stečevine sudjeluju u radu Agencije. Načini njihova sudjelovanja detaljno će se urediti daljnjim dogovorima koji se imaju zaključiti između Unije i tih zemalja.
(2)
Temeljem ovlasti koja je Komisiji dana 11. ožujka 2008. završeni su pregovori sa Švicarskom Konfederacijom i Kneževinom Lihtenštajnom za Sporazum o načinima sudjelovanja tih država u Europskoj agenciji za upravljanje i operativnu suradnju na vanjskim granicama država članica Europske unije.
(3)
Zbog početka važenja Ugovora iz Lisabona dana 1. prosinca 2009., Europska unija je zamijenila i pravni je slijednik Europske zajednice.
(4)
U skladu s člancima 1. i 2. Protokola o stajalištu Danske koji je priložen Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke, ta je odluka ne obvezuje niti se na nju primjenjuje. Budući da ova Odluka nadograđuje schengensku pravnu stečevinu, Danska sukladno članku 4. Protokola odlučuje, u roku od šest mjeseci nakon što Vijeće odluči o ovoj Odluci, hoće li je provesti u svoje nacionalno zakonodavstvo.
(5)
Ova Odluka predstavlja razvoj odredaba schengenske pravne stečevine u kojoj Ujedinjena Kraljevina ne sudjeluje u skladu s Odlukom 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (2). Ujedinjena Kraljevina stoga ne sudjeluje u donošenju ove Odluke, ona je ne obvezuje niti se na nju primjenjuje.
(6)
Ova Odluka predstavlja razvoj odredaba schengenske pravne stečevine u kojoj Irska ne sudjeluje u skladu s Odlukom Vijeća 2002/192/EZ od 28. veljače 2000. o zahtjevu Irske za sudjelovanje u provedbi nekih odredbi schengenske pravne stečevine (3). Irska stoga ne sudjeluje u donošenju ove odluke, ona je ne obvezuje niti se na nju primjenjuje.
(7)
Potrebno je zaključiti Sporazum,
DONIJELO JE OVU ODLUKU:
Članak 1.
Sporazum između Europske zajednice, s jedne strane, i Švicarske Konfederacije i Kneževine Lihtenštajna, s druge strane, o načinima sudjelovanja tih država u Europskoj agenciji za upravljanje i operativnu suradnju na vanjskim granicama država članica Europske unije (4) (dalje u tekstu: „Sporazum”) odobrava se u ime Unije.
Članak 2.
Predsjednik Vijeća ovlašćuje se za određivanje osobe (osoba) koje će imati pravo polaganja, u ime Unije, instrumenta potvrđivanja iz članka 9. stavka 4. Sporazuma s ciljem izražavanja suglasnosti Unije o tome da je dogovor obvezuje i da će izvršiti sljedeću notifikaciju:
„Zbog stupanja na snagu Ugovora iz Lisabona dana 1. prosinca 2009., Europska unija zamjenjuje Europsku zajednicu i njezina je pravna sljednica te od tog datuma izvršava sva prava i obveze Europske zajednice. Stoga se pozivanja na ‘Europsku zajednicu’ u tekstu Sporazuma smatraju pozivanjima na ‘Europsku uniju’ ”.
Članak 3.
Ova Odluka stupa na snagu na dan donošenja.
Članak 4.
Ova se Odluka objavljuje u Službenom listu Europske unije.
Sastavljeno u Bruxellesu 26. srpnja 2010.